Zadeva C‑372/17

Vision Research Europe BV

proti

Inspecteur van de Belastingdienst/Douane kantoor Rotterdam Rijnmond

(Predlog za sprejetje predhodne odločbe, ki ga je vložilo rechtbank Noord-Holland)

„Predhodno odločanje – Skupna carinska tarifa – Tarifne številke – Uvrstitev blaga – Kamera, ki ima neobstojni pomnilnik, ki temelji na tem, da se shranjene slike izbrišejo, ko se kamera izklopi ali ko se posnamejo nove slike – Kombinirana nomenklatura – Tarifni podštevilki 85258019 in 85258030 – Pojasnjevalne opombe – Razlaga – Izvedbena uredba (EU) št. 113/2014 – Razlaga – Veljavnost“

Povzetek – Sodba Sodišča (deveti senat) z dne 13. septembra 2018

Carinska unija – Skupna carinska tarifa – Tarifne številke – Kamera, ki omogoča, da se na njen neobstojni pomnilnik shranijo slike, ki se nato izbrišejo, ko se kamera izklopi ali ko se posnamejo nove slike – Uvrstitev v tarifno podštevilko 85258030 kombinirane nomenklature – Uporaba po analogiji Uredbe št. 113/2014 – Uvrstitev „visokohitrostnih kamer“ v tarifno podštevilko 85258019 kombinirane nomenklature – Retroaktivnost razveljavitve

(Uredba Sveta št. 2658/87, priloga I, tarifne podštevilke 8541, 8542 in 8543; Uredba Komisije št. 113/2014)

Tarifno podštevilko 85258030 kombinirane nomenklature iz Priloge I k Uredbi Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi v različici, ki izhaja iz Izvedbene uredbe Komisije (EU) št. 1001/2013 z dne 4. oktobra 2013, je treba razlagati tako, da se pod njo uvršča kamera, kakršna je ta v postopku v glavni stvari, ki ima zmogljivost posneti veliko število slik na sekundo in jih ohraniti v svojem notranjem pomnilniku, iz katerega se, ko je kamera ugasnjena, izbrišejo, in da Izvedbena uredba Komisije (EU) št. 113/2014 z dne 4. februarja 2014 o uvrstitvi določenega blaga v kombinirano nomenklaturo v obsegu, v katerem se po analogiji uporablja za proizvode, ki imajo značilnosti navedene kamere, ni veljavna.

Iz tega izhaja, da je odločilni element, ki razlikuje digitalne fotoaparate iz tarifne podštevilke 85258030 KN od televizijskih kamer, uvrščenih v tarifno podštevilko 85258019 KN, zmogljivost, ki jo imajo prvi, da shranjujejo mirujoče slike v notranji spomin ali notranjo napravo za shranjevanje.

Glede na to, da ni pojasnil, zlasti v zvezi s trajnostjo takšnega notranjega pomnilnika ali takšne naprave za shranjevanje, je torej treba shranjevanje slik, posnetih z zadevno kamero na neobstojni notranji pomnilnik, obravnavati kot zapis v smislu teh pojasnjevalnih opomb, pri čemer dejstvo, da se shranjene slike izbrišejo, ko se kamera izklopi ali ko se posnamejo nove slike, ni upoštevno.

Iz sodne prakse Sodišča izhaja, da uporaba uredbe o uvrstitvi, kot je Izvedbena uredba št. 113/2014, po analogiji za izdelke, podobne tistim, ki jih določa ta uredba, daje prednost skladni razlagi KN in enakemu obravnavanju gospodarskih subjektov (glej v tem smislu sodbo z dne 13. julija 2006, Anagram International,C‑14/05, EU:C:2006:465, točka 32).

Aparati, ki so opisani v Izvedbeni uredbi št. 113/2014, pa imajo podobne značilnosti in objektivne lastnosti kot kamera iz postopka v glavni stvari. Ti aparati – enako kot zadevna kamera – lahko posnamejo veliko digitalnih slik na sekundo, so opremljeni s senzorjem s kovinsko-oksidnim polprevodnikom (CMOS), imajo neobstojni notranji pomnilnik, iz katerega se slike izbrišejo takoj, ko se aparat ugasne, in se lahko uporabijo za študijo pojavov zelo velikih hitrosti.

Iz tega sledi, da se Izvedbena uredba št. 113/2014 po analogiji uporablja za kamero iz postopka v glavni stvari in da je zato treba preizkusiti veljavnost te uredbe.

Ker Izvedbena uredba št. 113/2014 v nasprotju s tem, kar je razvidno iz tarifne podštevilke 85258030 KN, iz te tarifne podštevilke izključuje naprave, ki začasno shranjujejo slike na delovni pomnilnik, in zato „visokohitrostne kamere“ uvršča v tarifno podštevilko 85258019 KN, ta izvedbena uredba ni v skladu z obsegom tarifne podštevilke 85258030 KN.

(Glej točke 30, 33, od 45 do 47, 50 in 53 ter izrek.)